3. መንግጅሊስ። መንግሥት በርእዮተ ዓለማዊ ግቡ የተነሣ መጅሊሱን የመቆጣጠር ለድርድር የማያቀርብ ፍላጎት አለው።ከዚህም ጋራ ተያይዞ የመጅሊሱ አመራር በአወሊያ ጥያቄዎችና በሌሎችም ሃይማኖታዊና ፖለቲካዊ ጉዳዮች ሙሉ በሙሉ ከመንግሥት ጎን መቆሙ እና መንግሥትም በተራው መጅሊሱን እስከመጨረሻው መደገፉ የከረመ አኗኗር ነው። ፌደራል ጉዳዮችና መጅሊሱ አንዱ በአንዱ ውስጥ የጠፉ የመሰሉባቸውን አጋጣሚዎች ልብ ይሏል። መንግሥት በኦርቶዶክስና በሌሎቹም አስተዳደር ውስጥ ቀጥኛ ቁጥጥር እንዳለው ሁሉ የመጅሊሱ አዲስ ቅኝት ባይሆንም አንድ ሚኒስትር፣ ለዚያውም የሌላ እምነት ተከታይ፣ በእስልምና ውስጥ ካሉት አስተምህሮዎች ”ይህኛውን መቀበል አለባችሁ፤ ያኛው አይበጃችሁም” ብሎ በአደባባይ መመሪያ ሲያስተላልፍ ግን ተሰምቶ አይታወቅም ነበር። ጥያቄ አቅራቢዎቹ ”መንግጅሊስ” የሚባለው ሕገ ወጥ ጋብቻ ፈርሶ ሁለቱም ወደ ቀደመ ጉርብትናቸው ይመለሱ ባዮች ናቸው። የመንግጅሊሱ አባላት ግን አንድ ቤት አብረን ማደር ብንጀምርም አልተጋባንም፤ እርቃን ብንተያይም አንሶላ የመጋፈፍ ፈተናውን ተቋቁመናዋል እያሉን ነው።
